**Prof. ThBibl.Lic. ThDr. Anton Tyrol, PhD.**

TI TF KU Spišské Podhradie – Spišská Kapitula

**PaedDr. Viktória Šoltésová, PhD.** – Múdroslovné výroky v Ježišovom učení.

Oponentský posudok habilitačnej práce

Rozhodnutím VR PF UMB v Banskej Bystrici som bol určený za oponenta predkladanej habilitačnej práce PaedDr. Viktórie Šoltésovej, PhD. – *Múdroslovné výroky v Ježišovom učení*. Po jej pozornom prečítaní predkladám nasledujúci posudok.

Význam a originalita problematiky

Otázka Ježišových výrokov z oblasti múdroslovných sentencií je pre biblických vedcov atraktívna. Venovali sa jej najmä v prostredí, v ktorom sa používala historicko-kritická exegetická metóda. To zodpovedá najmä 2. polovici 20. storočia. Vtedy sa exegéti húževnato snažili nájsť tzv. ipsissima verba Jesu, rozriešiť históriu rozličných tradícií a identifikovať zdroje, ktoré používali jednotliví evanjelisti, resp. iní redaktori novozákonných spisov. V rámci týchto exegetických cieľov autori zameriavali svoju pozornosť aj na sapienciálne témy v Ježišovom učení.

Naša autorka sa rozhodla vo svojej biblicko-vednej práci venovať sa práve tejto tematike. Výsledky svojho doterajšieho výskumu predkladá v habilitačnej práci s názvom *Múdroslovné výroky v Ježišovom učení.* Téme sa dá rozumieť tak, že ide o Ježišove múdroslovné, sapienciálne výroky a ich analýzu z rozličných hľadísk. Téma nebola bližšie špecifikovaná upresňujúcim podnadpisom. Rozumiem to tak, že ide o primárny výskum: o identifikáciu, interpretáciu, tematickú a teologickú kategorizáciu týchto výrokov v témach, ktoré sa vyskytujú najmä v evanjeliách. Autorka sa podujala taktiež aj na komparáciu týchto výrokov s mimobiblickými spismi z prostredia blízkovýchodnej kultúry.

Formálne spracovanie témy

Habilitačná práca Dr. V. Šoltésovej je po formálnej stránke vypracovaná na štandardnej úrovni, so všetkými formálnymi náležitosťami, aké sa na tento typ práce kladú. Autorka dodržiava všetky bibliografické normy a presne podľa nich aj postupuje. V práci cituje množstvo autorov najmä anglickej jazykovej proveniencie, nechýbajú ani nemecké a české pramene. Je veľmi sympatické, že v oblasti biblických vied už prakticky padli konfesionálne rozdiely. Prejavuje sa to tým, že autorka vo svojej práci bez výhrad používa a cituje diela z prostredia protestantskej, reformovanej aj katolíckej cirkvi a berie ich do úvahy podľa toho, čo kto hovorí, a nie podľa toho, do ktorej konfesie kto patrí.

Azda by bolo vhodné formálne oddeliť používané pramene na konzultačnú literatúru, odborné pramene, štúdie v časopisoch a internetové zdroje a pod. To však neuberá na celkovom výbornom dojme z čítania tejto habilitačnej práce. Autorka sa vyjadruje jasne, často cituje renomovaných autorov. Obsah práce je veľmi dobre logicky usporiadaný.

Rozpracovanie odbornej teórie

Štruktúra tejto habilitačnej práce má štandardnú formálnu úpravu. Prvá kapitola je venovaná otázkam stavu bádania v problematike sapienciálnych výrokov. Autorka tu podáva pomerne obšírne rozličné informácie v oblasti starozákonnej múdrosti, veľmi správne nastoľuje aj otázku personifikovanej Múdrosti v starozákonných knihách a na viacerých miestach spomína aj súvis personifikovanej Múdrosti s Ježišovou osobou, ako ju opisujú evanjelisti. Táto téma mi v práci pripadala ako spočiatku veľmi dobre uchopená, neskôr však som mal dojem, akoby išla do stratena a autorka sa venovala už len možným prameňom Ježišovej ľudskej múdrosti, ako je Ježišova výchova doma a v synagóge, rabínske vplyvy, chrám a liturgia v ňom a Ježišova sebavýchova, iné vplyvy, skúsenosť, meditácia atď. Otázku zhody personifikovanej Múdrosti s Ježišovou osobou v ďalších kapitolách spomína len minimálne. To by ma zaujímalo viac, napríklad vo forme otázky: Odkiaľ sa nabrala táto téma personifikovanej Múdrosti v Izraeli? V tejto otázke je niekde uvedený jeden-dva citáty na túto tému, ale aké je osobné stanovisko autorky? Aké riešenie sa jej ukazuje? Čím tu možno argumentovať a pod.

V ďalších kapitolách sa autorka venuje štandardným témam vo svojom výskume: V 3. kapitole prechádza jednotlivými evanjeliami s pekným metaforickým podnadpisom „Mapa Ježišových výrokov“; z evanjeliových spisov potom abstrakciou vyberá úryvky, ktorým sa následne venuje, tento objekt skúmania obohacuje aj o mimokánonické spisy, v 4. kapitole tieto úryvky kategorizuje a bližšie ich študuje, nakoľko je to možné a vhodné podľa sledovaných kritérií.

Úroveň rozpracovania

Je nutné spomenúť, že postup práce, to znamená celá štruktúra habilitačnej práce, je skvelá. Autorka v šiestich kapitolách postupuje formálne presným a logickým spôsobom. Jednotlivé podkapitoly doťahuje do najmenších detailov, ako napr. z múdroslovných výrokov dedukuje Ježišovu historicitu (str. 121), sleduje Ježišovu učenlivosť a spojitosť so sapienciálnymi prameňmi jeho doby (str. 122 – 123), jeho reflexia historických okolností v danom prostredí a pod., čo je naozaj obdivuhodné a predstavuje podľa môjho názoru hlavný prínos tohto diela.

Čo som v práci očakával, a nenašiel, je okrem už spomenutého prvku identity personifikovanej Múdrosti a Ježišovej osoby najmä otázka diachronického pohľadu na Ježišove sapienciálne výroky. V nich sa nám totiž ukazuje Ježišova identita v rýdzej originalite. Mám na mysli kontinuitu a diskontinuitu Ježišovej sapienciálnej doktríny v porovnaní so starozákonnou múdrosťou.

Otázky pre habilitanta

* Na str. 42 autorka cituje prof. J. Heribana (PLBV, s.1340) /predtým na str. 26/, že Sir nepatril do židovskej Biblie. Treba dodať, že do hebrejského textu, lebo grécky hovoriaci židia mali Sir v kánone (Septuaginta; LXX).
* Pokúste sa stručne naznačiť na príkladoch alebo systematicky, v čom je Ježišova sapienciálna doktrína v kontinuite a v čom je v diskontinuite so starozákonnou múdrosťou.

Záverečné zhodnotenie

Záverom svojho oponentského posudku chcem vyjadriť radosť z tejto práce. Jej prínos vidím predovšetkým v tom, že prehlbuje všeobecnú znalosť problematiky múdrosti v súvislosti s Ježišovou osobou a jeho učením, nadväzuje na výsledky prác predchádzajúcich slovenských autorov, J. Heribana, F. Trstenského a ďalších. Tým, že autorka precízne spracovala túto tému, vniesla do tejto problematiky nové pohľady jednak metodologickým postupom a jednak aj výsledkami vo výskume danej témy. Množstvo postrehov a citátov zo svetových exegetických diel bude iste obohatením skúmanej problematiky.

Na základe pozorného prečítania a výsledného úsudku o habilitačnej práci Dr. Viktórie Šoltésovej sa vyslovujem za jej prijatie. Práca vyhovuje predpísaným požiadavkám na tieto kvalifikačné práce. Vyslovujem sa za jej obhajobu a udelenie príslušného vedecko-pedagogického titulu docent v odbore, o ktorý sa kandidátka uchádza.

Spišská Kapitula 15. decembra 2020

***Prof. Anton Tyrol***

Teologický inštitút TF KU v Ružomberku

Spišská Kapitula